การลอบวางเพลิงเกียวโตแอนิเมชัน

การลอบวางเพลิงเกียวโตแอนิเมชัน (; โรมาจิ: "Kyōto Animēshon hōka satsujin jiken") เกิดขึ้นในตอนเช้าของวันที่ 18 กรกฎาคม ค.ศ. 2019 ที่ สตูดิโอ 1 ของเกียวโตแอนิเมชันในเขตฟูชิมิ เกียวโต ประเทศญี่ปุ่น การลอบวางเพลิงครั้งนี้ทำให้มีผู้เสียชีวิตอย่างน้อย 36 คน บาดเจ็บเพิ่มเติม 33 คน และทำให้ชิ้นงานและคอมพิวเตอร์ส่วนใหญ่ใน สตูดิโอ 1 เสียหาย เหตุการณ์ครั้งนี้เป็นหนึ่งในการสังหารหมู่ที่รุนแรงที่สุดในญี่ปุ่น ตั้งแต่สิ้นสุดสงครามโลกครั้งที่สอง และเป็นการเกิดไฟไหม้กับอาคารในญี่ปุ่น ตั้งแต่ ไฟไหม้อาคารเมียวโจ 56 เมื่อ ค.ศ. 2001
ผู้ต้องสงสัย ชินจิ อาโอบะ อายุ 42 ปี ไม่ได้ทำงานให้กับสตูดิโอ เดินเข้ามาทางประตูหน้าและราดน้ำมันเบนซินไปทั่วบริเวณและพนักงานหลายคน ก่อนที่จะจุดไฟ หลังจากนั้นเขาพยายามหลบนี แต่ก็ถูกตำรวจจับกุมตัวไว้ซึ่งห่างจากตัวอาคาร 100 เมตร พยานกล่าวว่าพวกเขาได้ยินเขากล่าวว่าสตูดิโอว่าลอกผลงาน ตำรวจจับกุมอาโอบะในข้อหาฆาตกรรมและความผิดอื่น ๆ ในวันที่ 27 พฤษภาคม ค.ศ. 2020 หลังจากรอการฟื้นตัวจากแผลไฟไหม้ที่อันตรายถึงชีวิตมานานกว่า 10 เดือน และเขาถูกฟ้องอย่างเป็นทางการเมื่อวันที่ 16 ธันวาคม ค.ศ. 2020
นอกเหนือจากการแสดงความเสียใจและข้อความสนับสนุนจากผู้นำระดับโลกและระดับชาติ, แฟน ๆ และธุรกิจได้ระดมทุนมากกว่า 3.3 พันล้านเยนในญี่ปุ่นและมากกว่า 2.3 ล้านดอลลาร์สหรัฐนอกญี่ปุ่น เพื่อช่วยให้สตูดิโอและพนักงานฟื้นตัว จากเหตุการณ์ดังกล่าวส่งผลให้ผลงานบางส่วนและความร่วมมือของสตูดิโอล่าช้าออกไปและกิจกรรมหลายอย่างถูกยกเลิกหรือระงับ
เบื้องหลัง.
เกียวโตแอนิเมชันเป็นหนึ่งในสตูดิโอผลิตอนิเมะญี่ปุ่นที่มีชื่อเสียงมากที่สุด เป็นที่รู้จักจากอนิเมะเรื่อง "เรียกเธอว่าพระเจ้า สึซึมิยะ ฮารุฮิ", "เค-อง!" และ "แคลนนาด" มีสถานที่ตั้งของสตูดิโออยู่หลายแห่งในเกียวโต ได้แก่ สตูดิโอ 1 (ใน เขตฟูชิมิ), สตูดิโอ 2 (สำนักงานใหญ่) และ สตูดิโอ 5 ซึ่งเป็นแผนกพัฒนาสินค้าในอูจิซึ่งห่างออกไปจาก สตูดิโอ 1 แค่หนึ่งสถานีรถไฟ อาคารสตูดิโอ 1 ก่อสร้างเสร็จเมื่อปี 2007 ถูกใช้งานโดยพนักงานผลิตอนิเมะเป็นหลัก
ไม่กี่อาทิตย์ก่อนการโจมตี เกียวโตแอนิเมชันได้รับจดหมายขู่ฆ่าจำนวนหนึ่ง ฮิเดอากิ ฮัตตะ ประธานบริษัท กล่าวว่า พวกเขาไม่ทราบว่าเกี่ยวข้องกับเหตุการณ์นี้หรือไม่ เนื่องจากจดหมายที่ถูกส่งมาไม่ระบุตัวตน แต่เขาได้แจ้งความกับตำรวจและเตรียมทนายเอาไว้แล้ว พวกเขาได้รับจดหมายขู่ฆ่ามากถึง 200 ใบ ในปีที่แล้วก่อนที่จะเกิดการโจมตี ตำรวจลาดตระเวนชั่วคราวที่สำนักงานใหญ่ในเวลานั้น หลังพวกเขาได้รับแจ้งความเรื่องจดหมายขู่ฆ่านี้เมื่อเดือนตุลาคม 2018
เหตุการณ์.
เหตุเพลิงไหม้เริ่มต้นเวลาประมาณ 10:30 น. ตามเวลาประเทศญี่ปุ่น ผู้ก่อเหตุเดินเข้าไปในอาคารสตูดิโอ 1 พร้อมถังน้ำมัน และตะโกนว่า "ไปตายซะ!" (死ね) พร้อมจุดไฟเผาอาคารด้วยน้ำมัน ตัวอาคารไม่มีทางหนีไฟ ในขณะที่บางคนวิ่งหนีผู้ก่อเหตุก็เทน้ำมันเบนซินราดลงบนตัวเหยื่อ ทำให้เหยื่อในเหตุการณ์วิ่งออกไปบนถนนพร้อมด้วยเปลวไฟ ผู้ก่อเหตุหนีออกจากที่เกิดเหตุอย่างรวดเร็วและถูกพนักงานของเกียวโตแอนิเมชันไล่ตามไปยังที่พัก ซึ่งตำรวจสามาถจับกุมตัวในภายหลังได้ พบมีดที่ไม่ได้ใช้หลายเล่มในบริเวณที่เกิดเหตุ ไฟลามถึงทางขึ้น-ลงอาคาร หลายคนติดอยู่ภายในตัวอาคาร ไม่สามารถหลบหนีออกมาภายนอกได้ พบผู้เสียชีวิตหลายรายทั้งบริเวณชั้นสอง และบริเวณทางขึ้นสู่ชั้นดาดฟ้าเพื่อพยายามที่จะหลบหนี
หลังจากถูกตำรวจจับกุม ผู้ก่อเหตุถูกนำตัวส่งโรงพยาบาลด้วยอาการบาดเจ็บเล็กน้อย ผู้ก่อเหตุยอมรับว่าเป็นผู้จุดไฟจริง ในระหว่างที่กำลังถูกนำตัวส่งโรงพยาบาล พร้อมทั้งกล่าวหาสตูดิโอว่าเป็น "หัวขโมย" หรือ "โจรกรรมทางวรรณกรรม" (パクリやがって) ส่วนการสัมภาษณ์เพิ่มเติม ได้ถูกปฏิเสธเนื่องจากอยู่ในระหว่างการรักษาตัวที่โรงพยาบาล
เหยื่อจากเหตุการณ์.
มีผู้เสียชีวิต 35 คน: 28 คนจากพิษคาร์บอนมอนอกไซด์, 5 คนจากการเผาไหม้รุนแรง และ 2 คนที่เสียชีวิตที่โรงพยาบาลในภายหลัง ผู้ได้รับบาดเจ็บอีก 34 คน จากการรายงาน มีผู้อยู่ภายในอาคารขณะเกิดเพลิงไหม้อย่างน้อย 73 คน
ทัตสึยะ อิชิฮาระ ผู้กำกับ "แคลนนาด" และ นาโอโกะ ยามาดะ ผู้กำกับ "เค-อง", "รักไร้เสียง" ได้รับการยืนยันว่าปลอดภัย ทางด้าน ยาซูฮิโระ ทาเกโมโตะ ผู้กำกับ "Amagi Brilliant Park", "น้องเมดมังกรของคุณโคบายาชิ" สูญหายพร้อมกับคนอื่น ๆ อีกสามคน ยังคงไม่ทราบสถานะปัจจุบัน หนึ่งสัปดาห์หลังเกิดเหตุการณ์ ญาติของทาเกโมโตะได้ยืนยันว่าทาเกโมโตะเสียชีวิตแล้ว
หลังเหตุการณ์.
เซ็นไตฟิล์มเวิกส์ เจ้าของลิขสิทธิ์อนิเมะตะวันตก ระดมเงินบริจาคผ่านโกฟันด์มี และได้รับเงินกว่า 600,000 ดอลลาร์สหรัฐภายในเก้าชั่วโมงแรก
หลายคนที่เกี่ยวข้องกับอุตสาหกรรมอนิเมะแสดงความกังวลต่อเหตุการณ์นี้ เช่น มาโกโตะ ชิงไก ผู้กำกับภาพยนตร์
นายกรัฐมนตรีชินโซ อาเบะ รวมถึงสถานทูตจีน และฝรั่งเศส ในญี่ปุ่น ยังแสดงความเสียใจด้วย